โนมูระรุกไอทีเปิดโปรแกรมเจาะลูกค้าเน็ต
นักลงทุนแห่ใช้อินเทอร์เน็ตเทรดหุ้นพุ่ง 51% พัฒนสินรุกใช้โปรแกรมทันสมัย G2Express ดึงดูดลูกค้า
14 พ.ค. 2555

นักลงทุนแห่ใช้อินเทอร์เน็ตเทรดหุ้นพุ่ง 51% พัฒนสินรุกใช้โปรแกรมทันสมัย G2Express ดึงดูดลูกค้า
นายสุเทพ พีตกานนท์ ประธานกรรมการและประธานกรรมการบริหาร บริษัทหลักทรัพย์ โนมูระ พัฒนสิน เปิดเผยว่า เมื่อวันที่ 3 พ.ค.ที่ผ่านมา บริษัทได้เริ่มเปิดให้บริการระบบส่งคำสั่งซื้อขายหลักทรัพย์ผ่านอินเทอร์เน็ตภายใต้ชื่อ G2Express VipTrade เพื่อให้ลูกค้าได้มีทางเลือกมากขึ้น เพิ่มเติมจาก 2 ระบบเดิมที่มีให้บริการอยู่แล้ว คือ ระบบของเซตเทรดและ I2trade 
บริษัทเล็งเห็นโอกาสในการขยายลงทุนผ่านระบบอินเทอร์เน็ต เพราะจากข้อมูลของตลาดหลักทรัพย์ ณ สิ้นเดือน มี.ค. 2555 มีฐานนักลงทุนไทยทั้งสิ้น 721,729 บัญชี พบว่ามีสัดส่วนของบัญชีอินเทอร์เน็ตสูงถึง 51% หรือคิดเป็น 367,948 บัญชี 
สำหรับลูกค้าของบริษัทมีบัญชีซื้อขายผ่านอินเทอร์เน็ตประมาณ 1 หมื่นบัญชี หรือ 50% ของจำนวนบัญชีซื้อขายหุ้นทั้งหมด และมีแนวโน้มการขยายตัวอย่างต่อเนื่อง ทำให้บริษัทมุ่งพัฒนาไปสู่การเป็นผู้นำทางด้านนี้ และคาดหวังว่าบริการใหม่ดังกล่าวจะช่วยสร้างความสนใจของผู้ลงทุนได้
ทั้งนี้ จุดเด่นของ G2Express มี 43 เครื่องมือวิเคราะห์ทางเทคนิค สามารถส่งคำสั่งซื้อขาย 3 คำสั่งพร้อมกัน และสามารถยืมหุ้นเพื่อขายชอร์ต (SBL) แบบเรียลไทม์